kardosdrur/scandi-wiki huggingface dataset:
Krokodilleparadokset

Krokodilleparadokset er et determinismeparadoks fra oldtiden. Paradokset lyder:
En mor er ude at gå tur med sit barn ved en flod. En krokodille springer op af vandet og tager barnet for at æde det.
Krokodillen siger til moderen at hun kan få sit barn igen, hvis hun korrekt kan forudsige hvad den vil gøre med barnet.
Moderen siger: "Du vil æde mit barn."
Hvis krokodillen æder barnet vil krokodillen skulle give barnet tilbage. Hvis krokodillen ikke æder barnet, så skal barnet ædes. Dette er et klassisk eksempel på et kontradiktivt paradoks. Det er altså umuligt at forudse, hvad der sker, fordi forudsigelsen påvirker resultatet.

Historien ender ofte med at krokodillen bliver forvirret, giver barnet tilbage og løber sin vej.

Se også
 Løgneparadokset
 Gödels ufuldstændighedssætning

Kilder 
 Hans Huttels katalog over paradokser. 

Paradokser
Menoitios

Menoitios er Titanen for voldsom vrede og menneskets dødelighed. Zeus skød ham med en tordenkile og sendte ham til Erebos (underverden) pga. hans grove opførsel. Han var søn af Iapetus og Clymene eller Asia. 

Navnet Menoitios stammer fra det oldgræske ord, µενοίτιος (menos), som betyder måske, kraft, ånd, lidenskab og batterage.

Titaner
Forsvarsministeriet (Ukraine)

Se også en liste over forsvarsministre fra Ukraine.

Forsvarsministeriet i Ukraine () er et ukrainsk ministerium, der er det centrale organ for den udøvende magt og militære kontrol, og som kontrollerer Ukraines væbnede styrker og det Statslige Beredskab ved Nødsituationer. Forsvarsministeriet i Ukraine ledes af en forsvarsminister, der siden 3. november 2021 er Oleksii Reznikov.

Ministeriet blev etableret den 24. september 1991, én måned efter Ukraines uafhængighedserklæring fra Sovjetunionen.

Referencer 

Forsvarsministerier
Statsforvaltningen i Ukraine
Ukraines militær
Etableret i 1991
Mammoth Cave National Park

Mammoth Cave National Park er en nationalpark, biosfærereservat og et verdensarvområde i delstaten Kentucky i USA. Parken blev etableret 1. juli 1941, og er på 213 km². Den vigtigste attraktion i nationalparken er Mammoth Cave, som er verdens længste grottesystem med 630 km kendte gange. Det fuldstændige navn på systemet er Mammoth-Flint Ridge Cave System.

Bjerggrunden i området er kalksten med et lag sandsten på toppen.

Der har været menneskelig aktivitet i området i mere end 6.000 år. Arkæologiske udgravninger, kombineret med kulstof 14-datering af godt bevaret menneskeligt affald viser at hulerne har været beboet/brugt både under den tidlige jæger/samler-kulturtrin og senere jorddyrkende tid.

Under krigen i 1812 var gruberne interessant på grund af forekomsterne af salpeter og kalciumnitrat. Interessen for grotterne som turistmål begyndte i 1830'erne. Jenny Lind besøgte grotterne i 1851, og Ole Bull skal have givet en koncert her. Der blev anlagt jernbane i 1886 og flodhavn 1906.

Det meste af parkens areal ligger i Edmonson County, men parken har også mindre områder som strækker sig østover ind Hart og Barren County.

De første initiativer for fredning startede i 1926. Nationalparken blev oprettet i 1941; den blev verdensarvsområde i 1981 – som landets fjerde, og biosfærereservat i 1990.

Blandt dyrelivet i hulerne er der otte forskellige flagermusarter, Kentucky-hulerejer, fiskearten amblyopsis spelaea og halepadder. Over jordoverfladen ligger floden Green River, 110 kilometer vandrestier, jordfaldshuller og kilder. Der er aldrig fundet fossiler eller rester af mammuter i grotterne, og navnet refererer til grotternes størrelse.

Se også 
 Nationalparker i USA

Eksterne kilder/henvisninger 

 officielt websted
 Mammoth Cave National Park på whc.unesco.org

Nationalparker i USA
Verdensarvsområder i USA
Biosfærereservater i USA
Kentucky
Forsvarsministre fra Ukraine

Forsvarministeren () er lederen for Ukraines forsvarsministerium, som er ansvarlig for de væbnede styrker i Ukraine; den næststørste militære magt i Europa efter Rusland.

Siden Ukraines uafhængighed fra Sovjetunionen i 1991, har der været 18 forsvarsministre (ekskl. fungerende). Forsvarsministeren bliver udpeget af præsidenten.

Den nuværende forsvarsminister er Rustem Umjerov.

Liste over forsvarsministre

Ministre efter uafhængigheden

Referencer
Mykhajlo Koval

Mykhajlo Koval (, ; født 26. februar 1956) er en ukrainsk generaloberst og politiker, der har været stedfortrædende sekretær i Rådet for Ukraines nationale sikkerhed siden 17. januar 2015. Han var fungerende forsvarsminister i Ukraine fra 25. marts 2014 til 3. juli 2014.

Referencer 

Forsvarsministre fra Ukraine
Personer fra Khmelnytskyj oblast
Hjertebladet fliglæbe

Hjertebladet fliglæbe (Neottia cordata) er en 5-20 cm høj orkidé, der er udbredt cirkumpolart i Europa, det nordlige Asien og Nordamerika. Den vokser i nåleskove, i heder mellem lyng eller i tørvemoser.

Det er en spæd plante med to modsatte, hjerteformede blade midt på stænglen og brunlige blomster i en kort klase. Blomstringen sker i Danmark i juni-juli. Her er den sjælden i kalkfattige nåleskove i Nordjylland. I det øvrige land er arten meget sjælden.

I Norge og Sverige er hjertebladet fliglæbe helt almindelig, hvor den f.eks. vokser i mosrige nåleskove og i fjeldet langt mod nord. I Grønland findes arten i frodige heder og urtelier på vestkysten mod nord til Disko.

Noter 

Flerårige urter
Gödels ufuldstændighedssætning

Gödels ufuldstændighedssætning er en sætning indenfor matematisk logik, som blev bevist af Kurt Gödel, som svar på Hilberts andet problem. Sætningen lyder
Ethvert formelt system, som kan beskrive grundlæggende aritmetik, kan ikke både være konsistent og fuldstændigt.
Det vil sige at der må eksistere påstande, som er sande, men ikke kan bevises (ufuldstændighed) eller påstande, som leder til kontradiktion (inkonsistent).
En simplere måde at forklare dette på er ved at sige, at der ikke kan eksistere et computerprogram, som kan udregne alle sande påstande for relationer mellem naturlige tal (aritmetik).

Gödel beviste det ved at fremstille en version af løgnerparadokset:
Denne sætning kan modbevises.
Hvis sætningen kan modbevises, må det betyde at sætningen er falsk, ergo betyder det, at "denne sætning kan bevises", hvilket er en kontradiktion til antagelsen. Hvis man antager at sætningen kan bevises, skal den være sand og det kontradikterer antagelsen.
Han beskrev dette paradoks i et formelt system via en selvrefererende formel. Han beskrev det formelle system med Gödel-nummerering. Gödel-nummerering er en måde at beskrive systemer med tal.

Gödels ufuldstændighedssætning var en stor overraskelse for matematikere, da man hidtil havde antaget at alle talteoretiske sætninger kunne bevises med Peanos aksiomer.

Matematikeren og filosoffen, George Boolos, har fremstillet et alternativt bevis på sætningen, som var beskrevet på 2 sider.

Sætningen har også konsekvensen at et modsigelsesfrit system, der kan regne med hele tal, ikke kan bevises modsigelsesfrit med sine egne aksiomer. Denne konsekvens kaldes for Gödels anden ufuldstændighedssætning.

Se også 
 Krokodilleparadokset

Kilder 

Matematiske sætninger
Matematisk logik
Bevisteori
Erkendelsesteori
Belfegor

I dæmonologi er Belfegor (eller Belphegor eller Beelphegor,  baʿal-pəʿōr - Herren over kløften) en dæmon der er associeret med en af de syv dødssynder, og han hjælper mennesker med at gøre opdagelser. Han forfører folk ved at foreslå dem utrolige opfindelser der vil gøre dem rige. Ifølge nogle dæmonologer fra 1600-tallet, er hans kræfter stærkest i april. Biskoppen og heksejægeren Peter Binsfeld var af den opfattelse at Belfegor frister gennem dovenskab. Ligeledes ifølge Peter Binsfelds Binsfeld's Classification of Demons, er Belfegor den vigtigste dæmon for den dødssynd der er kendt som dovenskab i den kristne tradition.

Belfegor stammer fra den assyriske Baal-Peor, den moabitiske gud til hvem israelitterne blev knyttet i Shittim (vers 25:3), og som var forbundet med umådehold og orgier. Den blev tilbedt i form af en fallos. Som  dæmon er han beskrevet i kabbalistiske skrifter som "den der skændes", en fjende af den sjette Sefirot "skønhed". Når han bliver påkaldt kan han skænke rigdom, magt til at gøre opdagelser og at lave fantastiske opfindelser. Hans rolle som dæmon var at så splid mellem mennesker, og at føre dem til det onde gennem fordelingen af rigdom.

Palindromprimtallet 1000000000000066600000000000001 er kendt som Belfegors primtal, på grund af den overtroiske betydning af de tal det indeholder. Belfegors primtal består af tallet 666, på den ene side omgivet af tretten nuller og et et-tal.

Ifølge De Plancys Dictionnaire Infernal, var Belfegor Helvedes ambassadør i Frankrig .  Som følge heraf er hans fjende St Maria Magdalene, en af Frankrigs skytshelgener. Belfegor optræder også i Miltons Paradise Lost og i Victor Hugos Havets arbejdere.

Tv-gyser
Den franske tv-gyser Belphegor – spøgelset fra Louvre (Originaltitel: Belphégor ou le Fantôme du Louvre) blev sendt i Danmark i sommeren  1965, og lagde fire lørdage gaderne øde.

Hovedrollen blev spillet af Juliette Gréco (f. 1927). Serien var baseret på bogen Belphegor af den franske forfatter Arthur Bernède (1871-1937), og var instrueret af franskmanden Claude Barma (1918-92) .

Kilder 

Kristendom
Dæmoner
Interessante-tal-paradokset

Interessante-tal-paradokset er et halv-humoristisk paradoks i sprog og talteori, som blev fremstillet af matematikeren Edwin Beckenbach. Paradokset benytter samme metode som Euclids teorem, til at bevise at alle naturlige tal er interessante. Paradokset lyder:

Nogle tal som primtal er interessante. Forestil dig en mængde af alle interessante tal; så vil det mindste uinteressante tal være interessant. Denne deduktion kan gentages (som i Euclids teorem), til mængden består af alle naturlige tal.

Paradokset udnytter sprogets vage begreber (som ikke kan defineres præcist) og illustrerer Sorites-paradokset.

Talteori
Sprog
Paradokser
Belfegors primtal

Belfegors primtal er primtallet 1.000.000.000.000.066.600.000.000.000.001.

Navnet Belfegor henviser til én af de syv dødssynder I helvede. Primtallet indeholder i midten dyrets tal 666. Det omgives på hver side af tretten nuller, hvilket også er et tal, som forbindes med stor overtro.

Det første tal, som indeholder dyrets tal, der også er både primtal og palindrom, er 16661. Det næste i rækkefølgen er netop Belfegors primtal. Den amerikanske ingeniør og matematiker Harvey Dubner har regnet ud, at de følgende tal i talrækken har følgende antal nuller før og efter dyrets tal: 42, 506, 608, 2472 og 2623.

Kuriosum 
Tallet er i base 10 (titalssystemet) et palindromprimtal, det vil sige et primtal, som har samme værdi, uanset om man læser det forfra eller bagfra.

Kilder 

 Clifford A. Pickover , “The Math Book – From Pythagoras to the 57th Dimension, 250 Milestones in the History of Mathematics”, Sterling Publishing (2009)
 Dubner, H., “Factorial and Primorial Primes”, Journal of Recreational Mathematics, 19, sid 197-203 (1987)
 Dubner, H., “A New Primorial Prime”, Journal of Recreational Mathematics, volym 21, sid 276 (1989)
 Rosemary Guiley, “Encyclopedia of Demons and Demonology” (2009), sid 28-29
 Paulo Ribenboim, “The New Book of Prime Number Records” (1996), 

Primtal
Bestemte tal
Beregnelighed

Beregnelighed (også kaldet komputabilitetsteori) er et emne indenfor diskret matematik, som handler om om en givet funktion kan komputeres (beregnes) af en givet maskine (ofte Turing-maskinen). Et eksempel kunne være Alan Turings bevis for halting-problemet, hvor han viste at der ikke findes en algoritme, som kan blive udregnet af en normal computer (Turing-ækvivalent), der kan finde ud af om et givet program nogensinde stopper med et givet input.

En funktion er beregnelig, hvis den kan udføres af enhver Turing-komplet maskine, altså enhver maskine, som kan simulere Turingmaskinen.

 
 
Datalogi
Palindromprimtal

Palindromprimtal 

er primtal som også er palindromtal, altså er ens læst  forfra og bagfra.

De første palindromprimtal er:

2, 3, 5, 7, 11, 101, 131, 151, 181, 191, 313, 353, 373, 383, 727, 757, 787, 797, 919, 929, 10301, 10501, 10601, 11311, 11411, 12421, 12721, 12821, 13331, 13831, 13931, 14341, 14741, 15451, 15551, 16061, 16361, 16561, 16661, 17471, 17971, 18181, … (talfølge A002385 i OEIS)

Med undtagelse af 11 har alle palindromprimtal et ulige antal cifre, eftersom ethvert palindromtal med et lige antal cifre er multipla af 11, jf reglen for delelighed med 11. Det vides ikke om der findes uendeligt mange palindromprimtal i 10-talssystemet. Siden januar 2013 er det højeste kendte palindromprimtal 10314727 - 8×10157363 - 1. Det blev opdaget af Darren Bedwell.

I det binære talsystem 
I det binære talsystem omfatter palindromprimtal også Mersenneprimtal og Fermatprimtal. Alle binære palindromprimtal bortset fra 112 (310) har et ulige antal cifre, idet palindromtal med et lige antal cifre er delelige med 3.

De første binære palindromprimtal er (i binær notation):

11, 101, 111, 10001, 11111, 1001001, 1101011, 1111111, 100000001, 100111001, 110111011, 10010101001, 10110101101, 11000100011, 11001010011, 11011111011, 11100100111, 11101010111, 1001100011001, 1001111111001, 1010001000101, … (talfølge A117697 i OEIS)

Tredobbelte palindromprimtal 
Ribenboim definerer et tredobbelt palindromprimtal som primtal p hvor p er et palindromprimtal med q cifre, hvor q er et palindromprimtal med r cifre, hvor r også er et palindromprimtal. For eksempel, p = 1011310 + 4661664 + 1, som har q = 11311 cifre, og 11311 har r = 5 cifre. Det første tredobbelte palindromtalet i 10-talssystemet er det 11-cifrede 10000500001. Det er muligt at et tredobbelte palindromprimtal i 10-talssystemet samtidig kan være palindromprimtal i et andet tal-system, som f.eks. 2-talssystemet, men det ville være meget underligt, hvis det også var et tredobbelt palindromprimtal i dette talsystem.

Belfegors primtal 
På grund af overtro knyttet til visse tal så kaldes palindromprimtalet 1000000000000066600000000000001 for Belfegors primtal, opkaldt efter Belfegor. Belfegors primtal består af tallet 666 og er på begge sider omgivet af tretten nuller og et et-tal.

Kilder 

Heltalsfølger
Primtal
Uløste problemer indenfor matematik
Generalstaben (Ukraine)

Generalstaben for de væbnede styrker i Ukraine () er generalstaben for de væbnede styrker i Ukraine. Det er det centrale organ for administrationen af de væbnede styrker, og samtidig det organ, der fører tilsyn med den operationelle forvaltning af de væbnede styrker under Forsvarsministeriet i Ukraine.

Generalstabschefen for de væbnede styrker i Ukraine bliver udpeget af Ukraines præsident, der er den øverstkommanderende for de væbnede styrker i Ukraine. Den nuværende generalstabschef er Mikhail Kutsin.

Generalstaben blev etableret i 1991-92, baseret på den tidligere ledelse i Kijev Militærdistrikt i Sovjetunionen.

Organisation 
Øverstkommanderende for de væbnede styrker i UkrainePetro Porosjenko (pr. juli 2014)
Forsvarsminister for UkraineMykhailo Koval (fung.)
Generalstabschefen for de væbnede styrker i UkraineMikhail Kutsin

Referencer 

Ukraines militær
Jørgen Stilling

Jørgen Vilhelm Stilling (født 26. marts 1920 i Aalborg, død 15. februar 2015) var en dansk søofficer og modstandsmand.

Karriere 
Han var søn af repræsentant Oscar Emil Stilling (død 1960) og hustru Lilli Ingeborg født Meyer og blev student fra Marselisborg Gymnasium 1939. I 1940 blev han kadet. Ved flådens sænkning den 29. august 1943 var han med til at sænke skibet Makrelen på Holmen.

Modstandsarbejde 
Dernæst gik Stilling ind i modstandsbevægelsen som del af gruppen "Skovsvinene", som fik sit navn, fordi den stod for en række illegale skibstransportruter, som især udgik fra Stevns. Han arbejdede med transport og efterretninger for den illegale marinestab indtil befrielsen 1945, det sidste halve år fra Sverige, hvortil han var flygtet, fordi jorden brændte under ham. Efterfølgende blev hans hjem ransaget af Gestapo. Herfra fulgte han med Den Danske Brigades overførsel til Helsingør, hvor han fik forskellige opgaver. Han var dog aldrig en del af Den Danske Flotille.

Efterkrigstiden 
Efter krigen, hvor søofficerernes karriere havde stået i stampe, blev Stilling i sommeren 1945 først søløjtnant af første grad og kort efter af anden grad og fik sejlende tjeneste med forskellige skibe. Han gik på Svenska Sjökrigshögskolan 1947-48 og blev 1950 kaptajnløjtnant og 1952 orlogskaptajn og chef for korvetter og fregatter. Han gennemgik U.S. Naval War College 1960-61 og blev 1962 kommandørkaptajn. Han var chef for Forsvarsstabens operationsafdeling 1963-66. 1967 blev han midlertidig og 1969 virkelig kommandør og chef for fregateskadren. 1982 fik han afsked på grund af alder og blev ansat som sekretær ved Det kongelige københavnske Skydeselskab og danske Broderskab.

Han var i perioder sekretær, senere næstformand i Søofficersforeningen. Fra 1982 til 1985 var han søkyndigt medlem af Sø- og Handelsretten.

Dekorationer 
 4. oktober 1965: Ridder af Dannebrogordenen
 4. oktober 1971: Ridder af 1. grad af Dannebrogordenen
 4. oktober 1979: Kommandør af Dannebrogordenen
 Officer af Oranje-Nassau Ordenen
 Hæderstegnet for god tjeneste ved Søetaten

Ægteskaber 
 Gift første gang 2. september 1945 i Bjerringbro Kirke med Anna Kirstine Simonsen, ægteskabet opløst.
 Gift anden gang 4. april 1957 på Tårnby Rådhus med Gerda Sander Christensen (født 2. december 1923 i København), datter af farvehandler Christian Sander Christensen og hustru Ida født Jensen.

Litteratur 
 Jørgen Stilling: Mine 42 år i Søværnet (PDF)

Kilder 
 
 
 Kraks Blå Bog 1974

Eksterne henvisninger 
 

Personer i Kraks Blå Bog (afdøde)
Søofficerer fra Danmark
Selvbiografer fra Danmark
Kommandører af Dannebrog
Danskere i 1900-tallet
Medlemmer af militærgrupper
Personer fra Aalborg
Medlemmer af Sø- og Handelsretten
Rederod

Rederod (Neottia nidus-avis) er en 8-40 cm høj orkidé, der er udbredt over næsten hele Europa mod øst til Rusland, Krim og Kaukasus samt dele af Nordafrika. Den vokser i fugtig skov, ofte i dyb skygge, hvor gamle blade nedbrydes.

Rederod har mange tykke rødder, der er sammenslyngede som i en fuglerede. Den klorofylløse plante er lysebrun og uden blade, men med en tætblomstret blomsterklase. Formeringen foregår ved knopdannelse fra rodspidserne. I Danmark findes arten hist og her, især i bøgeskove på Øerne samt i Øst- og Sydjylland. I Norge og Sverige, hvor den vokser i fugtige, kalkrige nåleskove, er den sjælden.

Noter 

Flerårige urter
Gøgeurt-familien
Mariinskij Slot

Mariinskij Slot (, ) er den officielle ceremonielle residens for Ukraines præsident i Kyiv. Mariinskij Slot er opført i barokstil på den kuperede bred af Dnepr-floden. Paladset støder op til den nyklassicistiske parlamentsbygning Verkhovna Rada.

Historie 
Slottet blev bestilt af den russiske kejserinde Elisabeth i 1744 og blev tegnet af Bartolomeo Rastrelli, den mest berømte arkitekt i det Russiske Kejserrige på den tid. En af Rastrellis elever, Ivan Mitjurin, færdiggjorde sammen med en gruppe andre arkitekter slottet i 1752. Kejserinde Elisabeth nåede dog aldrig at se slottet før sin død i 1762, og den første kronede person til at besøge det var Katarina den Store, som besøgte Kyiv i 1787. I slutningen af ​​1700-tallet og begyndelsen af ​​1800-tallet var slottet hovedresidens for generalguvernørerne for Kiev guvernement.

I begyndelsen af ​​1800-tallet var slottet udsat for en række brande, der ødelagde det, hvorefter det var forladt og i en tilstand af totalt forfald i næsten et halvt århundrede. I 1870 lod kejser Alexander 2. slottet rekonstruere af arkitekten Konstantin Majevskij, der anvendte gamle tegninger og akvareller som vejledning. Slottet blev herefter opkaldt efter Alexander 2.'s hustru, kejserinde Maria Alexandrovna. Efter hendes ønske blev der etableret en stor park syd for slottet, Mariinskij Park.

Slottet blev herefter brugt som residens for besøgende medlemmer af den russiske kejserfamilie frem til Den Russiske Revolution i 1917.

Galleri

Eksterne henvisninger 

 Mariyinsky: an Elegant Palace in a Charming Park 
 Slottet på Google Maps

Bygninger, konstruktioner og anlæg i Kyiv
Slotte i Ukraine
Margrethe af Skotland

Margrethe af Skotland kan henvise til flere personer:

 Margaret af Skotland (Norge) (1261–1283) – skotsk prinsesse og dronning af Norge; mor til:
 Margaret af Skotland (1283–1290) – norsk prinsesse og dronning af Skotland.
 Margrete af Danmark (1456–1486) – datter af kong Christian 1. af Danmark og dronning af Skotland
 Margrethe af Skotland (helgen) (1045–1093) – dronning af Skotland og helgen
Mesa Verde National Park

Mesa Verde National Park er en nationalpark og et verdensarvssted i delstaten Colorado i USA. Parken blev etableret 29. juni 1906, og er på 211 km². De vigtigste attraktioner i nationalparken er et utal ruiner af huse og landsbyer fra 1200-tallet og nyere tid, bygget af anasazifolket som klippehuse – bygninger bygget i grotter og under udspring i klipperne.

Det mest kendte af boliganlæggene er Cliff Palace der har 150 værelser og 23 kivaer (religiøse rum), og antages at være det største klippehus i Nordamerika. Andre anlæg er Mug House, Spruce Tree House, Square Tower House, Mesa Verde Reservoirs og Balcony House.

Det spanske udtryk Mesa Verde betyder «grønt bord», og kommer af at mesaen var dækket af ener og pinjer.

Den svenske arkæolog Gustaf Nordenskiöld (1868-1895; søn af Adolf Erik Nordenskiöld) var den første som udforskede de gamle klippebyer, og han udgav sin bog The Cliff Dwellers of the Mesa Verde i Stockholm i 1893.

Nationalparken blev etableret 29. juni 1906. Et lille område af nationalparken på 34 km² er siden 1976 yderligere beskyttet som Mesa Verde Wilderness. Parken blev optaget på UNESCOs verdensarvsliste i 1978.

Billedgalleri

Se også 
 Nationalparker i USA

Eksterne kilder/henvisninger 

 Officielt websted
 Om Mesa Verde National Park på UNESCOs websted

Nationalparker i USA
Verdensarvsområder i USA
Colorado
Elektronindfangning

Elektronindfangning er grundlæggende en radioaktivt henfaldstype. Det beskriver en reaktion modsat af betahenfald. I et betaminus henfald bliver en neutron lavet om til en proton og en elektron (og en elektronneutrino). I elektronindfangning bliver en elektron og en proton lavet til en neutron.

Under elektronindfangning dannes et tomrum i inderste elektronskal, fordi den elektron der bliver taget, typisk bliver taget fra den inderste skal. Selvom elektronerne ikke kan opholde sig imellem skallerne, er der et lavere energiniveau i inderst skal og derfor kan elektronerne lave såkaldte kvantespring. Fordi elektronerne går fra en skal med højere energi til en med lavere, vil der blive udgivet energi i dette tilfælde som elektromagnetisk stråling. Derfor er elektronindfangnings kilder en af de mest rene former for gammastrålingskilder.

Elektronindfangning sker ligesom med betaplus henfald for atomer, hvor der er mange protoner i forhold til neutroner. Forskellen er bare, at betaplus kræver noget energi for at henfalde. Grunden til dette er at en neutron vejer ca. det samme som en proton og en elektron. Derfor vil en neutron kunne blive lavet om til en proton og en elektron, men en proton vil ikke kunne blive lavet om til en neutron og en positron uden at der er ekstra energi tilstede (eller overskydende energi efter henfald pga. kvantemekanisk tunnelering). Det er her elektronindfangning kommer ind i billedet. Elektronindfangning er når en elektron går sammen med en proton og laver en neutron, og derfor vil der være brug for mindre mængder energi fordi vægten af partikelvægtene er ca. ens før og efter henfaldet.

Kilder 
 Klaus Mølmer, Kvantemekanik: atomernes vilde verden, Univers, 2011, 

Radioaktivitet